
Astudiaeth achos archwiliadol sy’n codi o arfer (sylwi) yr ymchwilir a nodir. Daw’r astudiaeth i ben drwy nodi ymyrraeth y gellir ei threialu drwy gydol y Profiad Addysgu Proffesiynol (PAP) gan ddangos tystiolaeth ohoni drwy adfyfyrio yn y Pasbort Dysgu Proffesiynol (safonau dysgu proffesiynol).


Cyd-destun Ymchwil
Yn y traethawd hwn trafodir canfyddiadau a chanlyniadau ymchwil astudiaeth achos y cynhaliwyd, er mwyn ymchwilio i agwedd ar ymarfer addysgu a chynnal ymholiad proffesiynol. Ffocws yr ymchwil ydy ‘Beth ydy canfyddiadau addysgwyr a dysgwyr o ddefnyddio darllen i ddatblygu sgiliau llafar?’. Dewisais y cwestiwn hwn oherwydd bod datblygiad ieithyddol plant yn sgil Covid-19 yn bwnc llosg ar hyn o bryd. Nodir bod 20% i 25% yn ychwanegol o blant pedair i bum blwydd oed angen cymorth ychwanegol gydag iaith yn yr ysgol (ITV, 2021).  Pan ddechreuais yn yr ysgol leoliad ar gyfer fy Mhrofiad Addysgu Proffesiynol (PAP) olaf , sylweddolais yn syth bod safon iaith y disgyblion yn nodedig ac roedd llawer o gynlluniau ar waith yn yr ysgol oedd yn cefnogi hyn megis y cynllun darllen. Mae datblygiad ieithyddol ym mhlant yn bwnc sydd wedi fy niddori ers i mi ddechrau ar y llwybr i fod yn athrawes gynradd, dyma felly’r rheswm dros ffocws yr ymchwiliad.
Bydd yr astudiaeth achos yn cael ei chynnal yn fy ysgol lleoliad, a fydd yn cael ei henwi’n Ysgol X trwy gydol y traethawd yn unol â chanllaw 40 o’r Canllawiau Moesegol BERA (BERA, 2018, t. 21), er mwyn sicrhau cyfrinachedd ac anhysbysrwydd. Ysgol Gynradd Gymraeg yn Ne Orllewin Cymru ydy Ysgol X, ac mae 525 o ddisgyblion yn yr ysgol. Er mai Cymraeg yw prif iaith yr ysgol, dim ond 10% sydd yn dod o gartrefi Cymraeg. Cynhelir yr ymchwil yn nosbarth blwyddyn tri, sydd â 21 o ddisgyblion. Yn y dosbarth hwn, dau ddisgybl yn unig sydd yn dod o gartrefi ble mae o leiaf un rhiant yn siarad Cymraeg. 


Llenyddiaeth
Wrth ymchwilio a phenderfynu ar gwestiwn ymchwil priodol, roedd rhaid i mi fynychu’r ysgol er mwyn cyfarwyddo fy hun gyda’r dosbarth ac arsylwi ar arferion a chynlluniau dyddiol yr ysgol. Roeddwn yn gwybod fy mod am fynd ar drywydd ieithyddol oherwydd ei fod yn bwnc sydd yn bwysig ac yn fy niddori. Wedi i mi fynychu’r ysgol ac arsylwi ar gynllun darllen oedd yn gweithredu yn yr ysgol, ymchwelais yn drylwyr i bwysigrwydd darllen wrth gaffael iaith. 

Ceir perthynas gryf rhwng darllen a sgiliau iaith a lleferydd. Dengys ymchwil bod y bobl sy’n datblygu geirfa eang wrth ddarllen, yn debygol o ddatblygu geirfa gyfoethog ar lafar (Mart, 2012a). Wrth edrych ar ganlyniad diweddar y cyfrifiad Cymraeg, nodir bod canran y bobl sy’n gallu siarad Cymraeg wedi gostwng o 19.0% yn 2011, i 17.8% yn 2021 (Swyddfa Ystadegau Gwladol, 2022). Tybiaf y gellir cysylltu’r gostyngiad hwn gyda chanlyniad darllen Cymru ym mhrofion PISA yn 2018. Er i Gymru ddangos cynnydd o bedwar y cant ers 2015, nododd 44% o ddisgyblion Cymru eu bod byth neu brin yn darllen llyfrau o’i gymharu â chyfartaledd o 35% yr OECD (BBC Cymru Fyw, 2019). Dywed Rini (2001, tud.3) bod darllen yn chwarae rôl bwysig wrth ddysgu iaith. Esbonia bod rhaid amrywio dulliau darllen er mwyn datblygu sgiliau gwahanol, megis darllen eang a darllen trylwyr. Nod darllen trylwyr ydy rhoi cymorth i ddisgyblion gasglu gwybodaeth o ddarn darllen, er mwyn datblygu sgiliau darllen megis adnabod darnau darllen gwahanol ac i wella dealltwriaeth geirfa a gramadeg. Er mwyn gwneud hyn, dysga’r athro ddisgyblion mewn grwpiau ffocws gan weithio ar destunau byr (Renandya, 2015, tud.135). Yn wahanol, mae darllen eang yn canolbwyntio ar ddarllen deunyddiau hirach, megis llyfrau darllen. Mae hyn yn datblygu dealltwriaeth gyffredinol a mwynhad (Carrell a Carson, 1997, tud.47). 

Gellir ystyried sawl ffactor a effeithia ar sefyllfa ieithyddol disgyblion, un ffactor ydy effaith y coronafeirws. Noda Coleg Brenhinol y Therapyddion Iaith a Lleferydd bod cyfyngiadau’r coronafeirws wedi gwaethygu’r oedi wrth gaffael sgiliau iaith a lleferydd ymhlith plant ifanc (Dauncey, 2021). Esbonia Education Endowment Foundation (EEF) (2022) bod y mesurau y cymerwyd lle i gyfyngu’r feirws, wedi amddifadu plant o gyswllt cymdeithasol a phrofiadau angenrheidiol er mwyn cynyddu geirfa. Dengys tystiolaeth bod diffyg datblygiad ieithyddol yn gallu cael effaith tymor hir ar ddysgu (Jeffreys, 2021). 
Ffactor arall a achosir oedi yn natblygiad iaith a lleferydd disgyblion ysgolion Cymru ydy iaith y cartref. Mae caffael iaith heb ddarllen yn heriol, medd Bright a McGregor (1970a), gan esbonio bod darllen yn ffactor hanfodol i ddatblygu geirfa newydd a’u cofio. Esbonnir hefyd bod darllen yn ddull effeithiol o ddatblygu ail iaith. Mae’n bwysig nodi hyn, oherwydd daw canran mawr o ddisgyblion ysgolion Cymru o gartrefi di-gymraeg. Er enghraifft yn ysgolion ardal Llanelli y canran o ddisgyblion a ddaw o gartrefi di-gymraeg ydy 86% (Stats Cymru, 2022). Dywed Bright a McGregor (1970b, t.52) “Where is little reading there will be little language learning”. Esbonia Mart (2012b) bod darllen yn ddull da o ddatblygu dealltwriaeth, gan ddweud “a good reader is able to understand sentences and structures of a written text”. Cred Bright a McGregor (1970c) taw darllen ydy’r ffordd fwyaf hwylus at ddysgu iaith, oherwydd wrth ddarllen mae disgyblion yn fwy tebygol o ddarganfod geiriau a’u cofio.
Dengys mai darllen y tu allan i'r dosbarth ydy’r dylanwad mwyaf ar y gallu i gyfathrebu ar lafar. Mae’r disgyblion hynny sy’n darllen llawer, yn fwy tebygol o allu siarad yn safonol (Davies a Pearse, 2000). Ffactor arall felly sy’n effeithio ar ddatblygiad ieithyddol disgyblion ydy tlodi. Nodais yn gynt bod y coronafeirws yn ffactor sydd wedi effeithio’n fawr ar ddatblygiad ieithyddol disgyblion. Er hyn, mynegodd rhanddeiliaid bryderon, cyn cyfnod y coronafeirws, bod plant o gefndiroedd difreintiedig yn fwy tebygol o fod y tu ôl i'w cyfoedion yn eu datblygiad o ran caffael sgiliau iaith a lleferydd erbyn iddynt ddechrau’r ysgol gynradd (Senedd Cymru, 2021b). Yn ôl Cynulliad Cymru (di-ddyddiad), gall tlodi effeithio’n fawr ar allu’r rhiant i ymateb i anghenion ieithyddol cynnar plentyn. Golyga hyn nad yw’r cyllid ganddynt i wario ar adnoddau syml megis llyfrau. Mae’n rhwystr iddynt wrth gynnig amgylchedd addysgu o’r cartref sy’n mwyhau sgiliau ieithyddol ym mhlentyndod. O ganlyniad, yr unig gyfnod o ddarllen y ceir, ydy yn yr ysgol.

Cred Foch (2017a) “Dedicated reading time needs to be at the heart of the school day”. Dengys tystiolaeth bod cydberthynas rhwng cynnydd llythrennedd a llafaredd a’r amser mae disgyblion yn treulio’n darllen (Foch, 2017b). Er hyn, am amryw o resymau, mae gormod o ysgolion methu penodi amser tuag at ddarllen yn yr amserlen academaidd. Pwysleisiwyd mewn arolwg diweddar, mai dim ond hanner o ddisgyblion chwech i wyth blwydd oed, sydd yn cael y cyfle i ddarllen er mwyn mwynhad yn ystod y diwrnod ysgol. Darganfuwyd gan Clark a DeZoya (Dyfynnwyd yn Department of Education, 2012) bod yna berthynas arwyddocaol rhwng darllen am foddhad a chyraeddiadau, gan gynnwys buddion megis geirfa gyfoethog a gramadeg da sydd yn ddwy nodwedd bwysig i sgiliau iaith a lleferydd.
Gall ddarllen fod yn weithgaredd rhyngweithiol iawn, gan ei fod yn cynnig nifer o gyfleoedd i blentyn megis y cyfle i fod yn adroddwr, holi cwestiynau a hefyd sylwi ar yr hyn y gwelir neu clywir. Yn wir, mae darllen yn datblygu sgiliau llythrennedd, yn cyfoethogi geirfa, yn gwella sgil canolbwyntio ac yn arwain at lefelau uchel o greadigrwydd a dychymyg (Llywodraeth Cymru, 2021).


Yr Astudiaeth Achos
Mae astudiaeth achos yn archwiliad manwl o safbwyntiau lluosog o gymhlethdod ac unigrywiaeth prosiect, polisi, sefydliad, rhaglen neu system benodol mewn cyd-destun ‘bywyd go iawn’. Mae'n seiliedig ar ymchwil, yn cynnwys gwahanol ddulliau ac yn cael ei harwain gan dystiolaeth. Y prif ddiben yw creu dealltwriaeth fanwl o bwnc penodol, rhaglen, polisi, sefydliad neu system i gynhyrchu gwybodaeth a/neu lywio datblygiad polisi, ymarfer proffesiynol a gweithredu sifil neu gymunedol (Simons 2009, t.21). Wrth gynnal ymchwil astudiaeth achos mae yna pum cam i ddilyn sef: diffinio’r achos; dewis yr achos; casglu ac analeiddio data; dadansoddi’r data ac adrodd canfyddiadau (Crowe, Cresswell, Robertson, Huby, Avery a Sheikh, 2011a).
Galluoga astudiaethau achos i'r ymchwilydd gasglu llawer o fanylion mewn modd pwrpasol a hawdd. Mae’r data a gasglir hefyd yn fwy tebygol o fod yn gyfoethog a llawer yn ddyfnach o ran gwybodaeth. Er i ymchwil astudiaeth achos fod yn strwythuredig, mae ganddo gyfyngiadau. Gan fod yr ymchwilydd yn casglu llawer o ddata ac yn gorfod eu dadansoddi mewn amser cyfyngiedig, gall hyn effeithio ar ddyfnder y dadansoddiad (Crowe, Cresswell, Robertson, Huby, Avery a Sheikh, 2011b) Yn ychwanegol, gan mai sampl o ddisgyblion y cymera ran yn yr ymchwil, nid oes modd cyffredinoli gyda’r boblogaeth ehangach.
Wrth ystyried fy ngwestiwn ymchwil, ‘Beth ydy canfyddiadau dysgwyr ac addysgwyr o ddefnyddio darllen i ddatblygu sgiliau llafar?’, achos fy astudiaeth ydy, sut mae datblygu sgiliau llafar disgyblion. Gan fod fy ymchwil yn un addysgegol ac yn seiliedig ar ddatblygiad ieithyddol disgyblion, bydd mwyafrif o fy nghyfranogwyr yn ddisgyblion. Dewisais ar hap, bum disgybl o flwyddyn tri.
Byddaf yn defnyddio’r model myfyrio Kolb (1984) yn yr ymchwil hwn. Pwysleisia’r Cylch Dysgu arsylwi fel ffordd i ddadansoddi a dod i gasgliadau ynglyn a phrofiadau. Y nod yw i gymryd y dysgu hwn mewn i brofiadau newydd, i gwblhau'r cylch. Cred Kolb (1984) yn y theori dysgu drwy brofiadau, sydd wedi selio ar unigolyn yn dysgu trwy weithredu. Mae’r cylch wedi’i rhannu i bedwar rhan: profiad diriaethol; arsylwad myfyriol; cysyniadoli haniaethol ac arbrofi gweithredol. Felly profiad diraethol yr ymchwil hwn fydd y cynllun darllen ei hun, bydd y disgyblion yn profi y gweithgareddau. Yn y cam nesaf, sef arsylwad myfyriol, dyma rhan yr ymchwilio. Byddaf yn holi’r addysgwyr, beth sydd yn gweithio a beth sydd angen gwella. Y llenyddiaeth cynrhychiola’r cysyniadoli haniaethol, gan fy mod yn ymchwilio i ddamcaniaethau gwhanol.

Moeseg
Wrth gynnal ymchwiliad, mae moeseg yn elfen hanfodol, nid oes modd cynnal ymchwiliad heb sicrhau y camau gweithredu penodol. Mae’n sgil allweddol sy’n mesur dealltwriaeth yr ymchwilydd o’i perthynas gyda’r ymchwiliad (MEP, 2015). Trafoda Alderson (2004), bwysigrwydd meddwl o safbwynt parch, cyfiawnder a hawliau er mwyn sicrhau’r canlyniad gorau i bawb. Er mwyn sicrhau y cynhelir ymchwil moesegol, mae nifer o gyrff rheoleiddiol wedi sefydlu i reoli a derbyn ymgeisiau ar gyfer ymchwil. Er enghraifft, nid oes modd dechrau prosiect ymchwil addysgiadol, tan fod elfen moesegol yr ymchwil wedi’i gymeradwyo mewn ffurf tystysgrif (Shawa, Ramrathan a le Grange, 2017). Cyn ddechrau ar yr ymchwiliad hwn, cyflwynais gais am gymeradwyaeth moesegol (Gweler atodiad A – Ffurflen Foeseg) i fwrdd reoli y brifysgol oedd yn nodi y camau gweithredu y byddwn yn cymryd i sicrhau ei fod yn ymchwiliad foesegol. Nodir yn y ffurflen foeseg y byddaf yn dilyn canllawiau BERA (2018) trwy gydol yr ymchwiliad. Wrth ystyried fy nulliau ymchwil, roedd rhaid meddwl yn ofalus am sut y byddaf yn sicrhau cyfrinachedd, anhysbysrwydd, diogelu’r data ac hefyd osgoi gwallau.

Roedd y disgyblion a oedd yn cymryd rhan yn yr ymchwil o dan 16 mlwydd oed, felly roedd caniatâd rhiant yn angenrheidiol. Fodd bynnag, er mwyn cydymffurfio ag Erthygl 12: Hawliau Plant (UNCRC, 1989) sef “y dylai plant gael llais mewn materion sy’n effeithio arnynt”, byddwn yn gofyn am eu cydsyniad gwybodus. Danfonwyd llythyr allan i'r rhieni oedd yn disgrifio’r ymchwil ac yn esbonio rôl y disgybl, hefyd roedd yna ffurflen i gofnodi llofnod y rhiant (Gweler Atodiad E – Llythyr Caniatâd). Esboniwyd i’r cyfranogwyr am eu hawliau i dynnu allan o’r ymchwil ar unrhyw adeg neu ddewis peidio darparu gwybodaeth. 

Esboniwyd ar ddechrau bob holiadur a chyfweliad am bwrpas yr ymchwil mewn ffordd dealladwy i'r disgyblion, er mwyn annog trafodaeth i sicrhau eu bod yn deall eu rôl a’u bodlonrwydd i gymryd rhan. Er mwyn sicrhau cyfrinachedd, cedwir data o’r dulliau ymchwil, mewn ffeil ar Onedrive, a gofynir am awthentigeiddiwr dau ffactor er mwyn cael mynediad i'r ffeil. Gan ddilyn canllawiau BERA (2018) er mwyn diogelu hunaniaeth a gwybodaeth am y cyfranogwyr a sicrhau cyfrinachedd ac anhysbysrwydd defnyddir ffugenwau megis ‘disgybl A’ trwy gydol yr ymchwil. Hefyd rhaid sicrhau anhysbysrwydd y lleoliad ymchwil, felly, defnyddir y ffugenw ‘Ysgol A’ wrth gyfeirio at ysgolion. 
Ffactor sydd rhaid ystyried wrth gynnal ymchwil astudiaeth achos ydy eich safleoldeb fel ymchwilydd a’i ddylanwad ar yr ymchwiliad. Esbonia Foote a Bartell (2011) mai safleoldeb yw sut mae’r unigolyn yn gweld ac ystyried y byd. Gall barn neu gredoau personol megis crefydd, rhywogaeth, hil a dosbarth gymdeithasol effeithio ar ganlyniad yr ymchwil (Sikes, 2004, Wellington, et al. 2005 and Marsh, et al. 2018, dyfynnwyd yn Holmes, 2020). Esboniwyd:
The positionality that researchers bring to their work, and the personal experiences through which positionality isshaped, may influence what researchers may bring to research encounters, their choice of processes, and their interpretation of outcomes.

Dulliau Ymchwil
Nod yr ymchwil oedd canfod a ydy darllen yn cefnogi datblygiad ieithyddol disgyblion. Er mwyn gwneud hyn, defnyddwyd yr ymchwil aml-ddull i gasglu cymysg o ddata meintiol ac ansoddol wrth gyfranogwyr gwahanol, sef y disgyblion ac addysgwyr. Roedd y casgliad data yn cynnwys holiaduron wrth addysgwyr, arsylwad anghyfranogol o ddisgyblion yn gweithredu’r cynllun darllen a chyfweliadau lled-strwythuredig gyda grwp sampl o ddisgyblion ac addysgwyr. Trwy ddefnyddio’r dull cyfunol yn yr ymchwil, galluoga’r ymchwilydd darganfod patrymau posibl gyda data meintiol a’i esbonio trwy ddata meintiol (Neuman, 2013). Gan ddefnyddio strwythur aml-ddull, darperir gwell ddealltwriaeth o’r data a gasglwyd na un dull yn unig (Creswell, 2007).
Ymchwil aml-dull ydy hwn yn cynnwys disgyblion ac addysgwyr blwyddyn tri fel cyfranogwyr. Bydd y disgyblion yn cael eu cyfweld fel grwp ffocws ac yn cael eu harsylwi. Bydd yr addysgwyr yn cyflawni holiadur ar-lein (Microsoft Forms) ac yn cael eu cyfweld ar ffurf cyfweliad lled-strwythuredig. Dewiswyd y disgyblion ar hap, gan ddefnyddio generadur enwau ar-lein.
Holiaduron
Mae holiadur yn offeryn er mwyn casglu data trwy amryw o gwestiynau. Creais holiadur hunan-gwblhau ar-lein ar raglen Microsoft Teams. Roedd gwneud yr holiadur ar y gwefan hwn, yn ddull hawdd o rannu’r holiadur gyda’r addysgwyr. Hefyd roedd casglu’r data yn syml iawn, gan fod y rhaglen yn cyfnewid y data mewn i dablau a graffiau. Rhannwyd y holiadur gyda addysgwyr blwyddyn tri yr ysgol, er mwyn creu darlun o ganfyddiadau’r addysgwyr am y Cynllun Darllen. Roedd yr holiadur yn cynnwys cwestiynau agored, er mwyn casglu barn unigol ysgrifenedig, a chwestiynau syml aml-ddewis, er mwyn casglu data cyflym (Gweler Atodiad F – Holiadur i'r addysgwyr).
Arsylwadau
Mae arsylwadau yn ddull allweddol o gasglu data ac yn cynnig data meintiol ac ansoddol. Er hyn, rhaid ystyried sefyllfaoldeb yr arsylwr, gan ei fod yn gallu darparu amrediad o nodweddion gwahanol a gall effeithio ar y data (Wragg, 2002). Ceir dau brif fath o arsylwadau: Arsylwad cyfranogol, lle mae’r arsylwr yn cymryd rhan yn yr arsylwad; Arsylwad uniongyrchol, lle mae’r arsylwad yn cymryd lle heb rhyng-weithio gyda’r cyfranogwyr. Mae eich sefyllfaoldeb fel arsylwr yn hanfodol ar gyfer cywirdeb ac ansawdd y data y cesglir, oherwydd gall eich perthynas gyda’r cyfranogwyr effeithio ar y data (Kawulich, 2012a) Noda Gold (1958), mai’r dull orau o arsylwi ydy arsylwad agored anghyfranogol, lle mae’r cyfranogwyr yn ymwybodol eu bod yn cael eu harsylwi ond nid yw’r arsylwr yn cymryd rhan yn y weithgaredd.
Arsylwad agored anghyfranogol oedd hwn. Un anfantais o wneud hyn, oedd bod y disgyblion yn fy adnabod. Esbonia Kawulich (2012b) “as a group member, others are less likely to divulge personal details”, felly effeithia hyn ar ddyfnder y data y casglir. Nod yr arsylwad oedd arsylwi lefel ymglymiad a dealltwriaeth y disgyblion wrth gwblhau gweithgareddau’r cynllun darllen. Dewisais bum disgybl blwyddyn tri ar hap, gan ddefnyddio generadur enwau. 
Cyfweliad lled-strwythuredig
Galluoga cyfweliad lled-strwythuredig i'r cyfwelydd gael trafodaeth anffurfiol gyda’r cyfranogwr, gyda strwythur o gwestiynau i lywio’r sgwrs. Nod cyfweliad ansoddol ydy casglu cyfoeth o ddata (Ponizovsky-Bergelson, Dayan, Wahle and Roer-Strier, 2019). Dengys ymchwil bod gan blant tair i chwe blwydd oed, safbwyntiau a barn am y byd o’i hamgylch (Clark a Statham, 2005). Mae’n bwysig felly i mi fel ymchwilydd i gynnwys barn y disgyblion yn yr ymchwil, gan mai nhw sy’n cael eu heffeithio gan y cynllun darllen. Cyfwelais sampl o bedwar disgybl blwyddyn tri ar ffurf grwp ffocws. Awgryma Clark (2010) i gynnal cyfweliadau mewn amgylchedd cyfarwydd ac hefyd nododd bod rhai disgyblion ond yn fodlon ymateb i gwestiynau, pan mewn grwp. Er i’r disgyblion deimlo’n gyfforddus yn y cyfweliad, gall unigolion gael ei siglo i ateb mewn ffordd penodol oherwydd eu ffrindiau. Roedd y cyfweliad yn anffurfiol a defnyddiais enghraifft o waith tasg ffocws y cynllun darllen fel sbardun i'r cyfweliad. Esbonia Einarsdottir (2007, dyfynnwyd yn Ponizovsky-Bergelson, Dayan, Wahle and Roer-Strier, 2019) “Drawings and photos are used to generate a narrative and interpretation of the children’s choices”. Gofynais y cwestiynau i'r disgyblion mewn ffordd dealladwy a sicrhau bod bob disgybl yn cael y cyfle i fynegi eu barn.
Hefyd, arweiniais gyfweliad gydag addysgwr blwyddyn tri. Roeddwn wedi strwythuro’r cwestiynau’n agored er mwyn cynnal trafodaeth ac annog y cyfranogwr i ateb. (Gweler Atodiad C – Cyfweliad grwp ffocws).

Roeddwn hefyd yn cynnal cyfweliad gydag addysgwr blwyddyn tri. Er i mi annog trafodaeth anffurfiol, roedd y cwestiynau wedi’u strwythuro er mwyn sicrhau rhediad a sbardun i'r drafodaeth. Nod y cyfweliad oedd canfod barn a safbwynt addysgwr am sut mae cefnogi datblygiad iethyddol disgyblion (Gweler Atodiad D – Cyfweliad Addysgwr).

Casglwyd y data a storiwyd mewn ffolder ar OneDrive. Mae Onedrive yn raglen sydd angen cyfrinair deuol i gael mynediad at y data. ’Defnyddir cliniaduron personol wedi ei ddiogelu gan gyfrinair i recordio drwy TEAMS (Meddalwedd ar Microsoft Office 365) drwy gychwyn “cyfarfod” a recordio. Cyn recordio, byddwn wedi egluro beth yw pwrpas y recordiad ac wedi cael caniatad gwirfoddol gwybodus rhieni/gwarcheidwaid a chydsyniad y cyfranogwyr. Byddwn yn egluro y caiff y recordiad ei ddileu cyn gynted ag y byddwn wedi cofnodi data dienw oddi wrtho. Ni fydd gan neb arall fynediad i’r data oherwydd bydd wedi ei ddiogelu gan gyfrinair dwbl ac ni chaniateir i neb arall ei weld.
Canlyniadau
Dengys y data batrwm cadarnhaol o ddefnydd y Cynllun Darllen fel strategaeth i gefnogi datblygiad sgiliau llafar disgyblion. Cytuna addysgwyr bod safon sgiliau llythrynnedd a llafar disgyblion wedi gwaethygu. Cred addysgwyr bod gweithgareddau y cynllun darllen yn fuddiol i ddatblygiad ieithyddol disgyblion. Er hyn, nodwyd sawl dull arall sydd yn fuddiol i ddatblygiad ieithyddol megis y cynllun clonc a Voice 21, sydd yn strategaethau llafar. Cred disgyblion bod y gweithgareddau darllen yn ddefnyddiol. O’r arsylwadau y cymerwyd lle, dengys bob disgybl hyder wrth gwblhau’r gweithgareddau. Yn gyffredinol, dengys y data bod y cynllun darllen a’r gweithgareddau cylch-droi darllen yn cael effaith cadarnhaol ar ddatblygiad ieithyddol y disgyblion.

Holiaduron a chyfweliadau lled-strwythuredig
Er mwyn darganfod safbwyntiau addysgwyr blwyddyn tri am ddarllen fel strategaeth i ddatblygu sgiliau llafar, cyflwynwyd holiaduron i'r addysgwyr a chyfweliad er mwyn sicrhau bod y cwestiynau wedi’u deall ac roedd yn gyfle i ehangu ar safbwyntiau neu ardaloedd roeddwn am gasglu mwy o wybodaeth amdano. Nododd 100% o’r cyfranogwyr bod darllen yn bwysig i ddatblygiad disgyblion, ond dewisodd 25% darllen fel strategaeth i ddatblygu sgiliau llafar. Er mwyn deall canlyniad y cwestiwn hwn, gofynais yn y cyfweliad ‘Beth yn eich barn chi sydd yn datblygu cynnydd sgiliau llafar disgyblion?’

[image: ]

Gweler bod mwyafrif o’r strategaethau yn weithgareddau llafar. Mynegodd yr addysgwr ei fod yn bwysig modelu’r iaith i ddisgyblion a bod y disgyblion yn cael cyfle i drafod gyda’i gilydd yn Gymraeg, er mwyn ymarfer yr iaith. Er hyn, pan holais am farn yr addysgwr am ddarllen fel strategaeth, atebodd yn gadarnhaol.

Pan ofynais i’r disgyblion yn y cyfweliad, os oedden nhw’n hoffi darllen, atebodd 75% yn gadarnhaol. Ond mynegodd un, nad oedd yn hoffi darllen oherwydd bod darllen yn “boring”. Gofynais iddo pam, a atebodd gan ddweud nad oedd yn hoffi’r llyfr. 

Roedd y disgybl hwn dal i ddarllen ar gamau megis cyfres y Dderwen, yn wahanol i'r 75% nododd eu bod yn mwynhau darllen ac yn dewis i ddarllen yn annibynnol, roedd y canran hyn wedi cwblhau’r camau a nawr yn darllen llyfrau/nofelau o’u dewis. Dengys hyn bwysigrwydd darllen er mwyn mwynhad. Rhaid i ddisgyblion ddatblygu mwynhad at ddarllen yn gyntaf, trwy ddarllen llyfrau sydd o ddiddordeb iddynt er mwyn cynnal annogaeth i ddysgu trwy ddarllen. Pan ofynnwyd i'r disgyblion am eu barn ynglyn a’r cynllun darllen, nododd 100% eu bod yn mwynhau’r gweithgareddau, ond eu bod yn rhy rhwydd. Dengys hyn eu bod wedi datblygu’n hyderus gyda darllen ac efallai bod angen ail-gynllunio'r gweithgareddau er mwyn herio’r disgyblion.

Arsylwadau

Wrth arsylwi’r disgyblion yn gwneud y gweithgareddau darllen gwahanol, roedd y canlyniad yn gadarnhaol. Dyma arsylwad y tasg ffocws sef darllen a deall:

Roedd pob disgybl yn canolbwyntio ac yn gallu cwblhau’r dasg heb lawer o gymorth. Roedd y disgyblion hefyd yn trafod ar lafar yr hyn roedden nhw’n darllen, cyn nodi’r atebion i lawr. Dengys hyn y berthynas a’r rhyngweithio sy’n digwydd rhwng sgiliau darllen a llafar. 
Roedd y disgyblion hefyd yn gweithio’n annibynnol i ddefnyddio geiriadur i ddod o hyd i ystyron geiriau.

Gellir gweld o’r tabl bod y disgyblion yn hyderus wrth gyflawni’r dasg yn annibynnol. Roedd y disgyblion yn trafod yr ystyron gyda’i gilydd, gan rannu beth oedden nhw wedi dysgu.

Casgliadau
Yn sicr, mae addysgwyr a dysgwyr yn gweld gwerth a phwrpas y cynllun darllen. Er nad oedd pob addysgwr yn credu bod darllen yn strategaeth ar gyfer datblygu sgiliau ieithyddol, roedden nhw’n cytuno bod y cynllun darllen wedi gwella eu sgiliau llythrennedd. Dengys ymchwil bod ymddygiad tuag at ddarllen a dysgu yn cael eu ffurfio ym mlynyddoedd cynnar plentyn (McKenna et al, 1995). Rhaid sichrau felly bod cyfle i ddarllen yn rhan craidd o ddiwrnod ysgol bob dydd i ddisgyblion, a gwneud y profiadau hyn yn rhai cadarnhaol. 

Er mwyn datblygu ymarfer ymhellach, ar ôl i mi drafod gydag addysgwyr, nododd sawl un nad oedden nhw’n gyfforddus wrth ddysgu llenyddiaeth i ddisgyblion, a hyn oherwydd eu bod ddim yn darllen/ wedi colli diddordeb. Credaf bod angen i addysgwyr fynychu cwrs neu hyfforddiant ar lenyddiaeth a sut i ddatblygu technegau a strategaethau darllen gwahanol. Teimlaf bod angen sicrhau bod disgyblion yn darllen llyfrau sydd o ddiddordeb iddynt. Gellir gwneud hyn trwy drefnu llyfrau darllen gwahanol mewn i lefelau sydd yn addas i allu’r disgyblion. Mae modd gwneud hyn trwy ddefnyddio cynlluniau darllen ar-lein megis Oxford Owl a Darllen-Co. Rhaid i ysgolion ystyried pwysigrwydd darllen o fewn y cwricwlwm a sichrau bod darllen yn weithgaredd hwylus a dyddiol i ddisgyblion. Nodwyd enghraifft cadarnhaol o gynllun darllen yn Arfer Effeithiol Estyn (2019):
Mae gan Ysgol Gynradd Alltwen uchelgais strategol i ganolbwyntio ar welliannau a chodi safonau wrth gynnwys y gymuned. Cynhalodd yr ysgol archwiliad o’r ddarpariaeth bresennol o safbwynt adnoddau, fel cynlluniau darllen unigol a dan arweiniad, a dealltwriaeth ac addysgeg staff. Yn sgil gwrando a’r ddysgwyr a’r holiaduron i rieni, ymatebodd yr ysgol trwy brynu cynllun darllen e-lyfrau ar-lein. 
O ganlyniad, mae pob plentyn yn gallu cael mynediad at lyfr darllen priodol trwy ei gyfrinair a’i enw defnyddiwr unigol. Er mwyn sicrhau bod pob disgybl yn gallu cael mynediad at y deunyddiau dallren, cafodd disgyblion a theuluoedd eu gwahodd i’r caffi darllen ar y rhyngrwyd a gynhaliwyd yn wythnosol, er mwyn i’r teuluoedd gyfarwyddo gyda’r rhaglen. Mae prosiect y caffi darllen wedi gwella safonau darllen ac arferion darllen disgyblion. Pan ailaeswyd oedrannau darllen y disgyblion, roedd bron pob un wedi gwneud cynnydd. Dengys hyn felly, pwysigrwydd cynllun darllen effeithiol mewn ysgol.
Adfyfyrio
Wrth i mi adfyfyrio ar yr astudiaeth achos hwn, rwyf yn sicr wedi datblygu fy nhechnegau fel ymchwilydd ac yn bwysicaf, addysgwr. Noda Safonau Proffesiynol Athrawon, “Darllen ehangach a chanfyddiadau ymchwil” ac hefyd “Datblygu technegau newydd” (Llywodraeth Cymru, 2020). Noda’r llinynau hyn bod cyfrifoldeb ar yr addysgwr i ddefnyddio ymchwil er mwyn datblygu’n broffesiynol ac addasu technegau wrth gyfarwyddo gyda damcaniaethau. Yn ychwanegol, rwyf wedi dysgu am bwysigrwydd darllen a’i effaith ar ddatblygiad cyfanol plant. Trwy rannu fy canfyddiadau gydag addysgwyr yr ysgol, maent hefyd wedi dysgu am bwysigrwydd darllen. Tybiaf felly bod fy ymchwil wedi cael effaith ar y dosbarth cyfan. Un gwendid am y math hwn o ymchwil ydy ei fod yn cymryd llawer o amser. Felly credaf bod amser wedi bod yn gyfyngiad i mi wrth ymchwilio i'r achos, a chasglu data a chanlyniadau o ddyfnder. Petai cyfle i mi ail-wneud yr ymchwil, byddaf yn profi sgiliau llafar y disgyblion ar ddechrau cyfnod yr ymchwil ac eto ar ddiwedd y cyfnod ymchwil, er mwyn gweld a oedd cynnydd gweledol. Wrth ystyried yr ymchwil y cyflwynais, gellir yn sicr nodi bod darllen cyson yn allweddol i ddatblygiad yr unigolyn ar sawl lefel. Boed hynny yn datblygu y defnydd o gystrawen cywir, ehangu geirfa personol ac hefyd darllen i fwynhau. O brofiad, gallaf dystio bod darllen cyson yn sicr yn datblygu geirfa a rhygleder darllen gan weithredu fel allwedd i ehangu gorwelion, caffael wybodaeth a magu profiadau di ri mewn bywyd. Mae’n allweddol bod cartrefi ac ysgolion yn sicrhau bod darllen yn hygyrch i bob un plentyn er mwyn sicrhau’r datblygiad a’r canlyniadau gorau posib.

3. Ydych chi’n credu bod darllen yn cefnogi cynnydd yn sgiliau llafar
disgyblion?

Ydw, mae’r disgyblion yn dysgu patrymau iaith. Mae nhw hefyd yn dysqu am

ydy speech marks er mwyn amrywio llais a deall ystyr. Mae'r plant hefyd yn dysgu

geirfa newydd ac yn dablygu iaith. Yn bendant, mae darllen wedi helpu'r disgyblion

gyda’r iaith Gymraeg, mae llawer mwy o eirfa gyda nhw nawr.

3. Ydych chi’n mwynhau darllen? Pam?

